
MBI PAVLEFSHMËRINË E LICENCËS SË SUBJEKTIT RADIOFONIK PRIVAT VENDOR “RADIO PRESPA” 

Këshilli Kombëtar i Radios dhe Televizionit, i përbërë nga:
Endira 	Bushati		kryetare
Alban 	Karapici 	zëvendëskryetar
Suela 	Musta		anëtare
Sami 	Neza		anëtar
Gent	Ibrahimi 	anëtar (në mungesë)
Zylyftar Bregu		anëtar							
Pasi mori në shqyrtim çështjen me:
OBJEKT: Mbi pavlefshmërinë e licencës së subjektit radiofonik privat vendor “Radio Prespa”. 
BAZA LIGJORE: Neni 7, pika 21, neni 25 dhe neni 33, pika 1 e ligjit nr.8410, datë 30.9.1998 “Për radion dhe televizionin publik e privat në Republikën e Shqipërisë”, të ndryshuar, vendimit nr.767, datë 30.1.2009 “Mbi pavlefshmërinë e licencës së subjektit radiofonik privat vendor “Radio Prespa”.

VËREN SE:

KKRT-ja me vendimin nr.108, datë 29.8.2002, ka licencuar subjektin z.Llazi Nikolla, si operator vendor radio FM private në fushën e transmetimeve radiofonike tokësore me modulim në frekuencë për një periudhë prej 3 vjetësh, për të mbuluar me sinjal komunën Liqenas. Në mbështetje të nenit 25 të ligjit nr.8410, datë 30.9.1998, të ndryshuar: “Kërkesa për rinovimin e licencës bëhet 90 ditë përpara përfundimit të saj, Këshilli Kombëtar i Radios dhe Televizionit vendos për rinovimin ose për shpalljen e konkurrimit të kandidaturave të reja nëse i licencuari nuk ka qenë i rregullt në zbatimin e këtij ligji”. 
Me shkresën nr.510 prot., datë 16.6.2008, KKRT-ja ka njoftuar subjektin radiofonik vendor privat “Radio Prespa” se nëse dëshiron të vazhdojë veprimtarinë për të cilën është licencuar, duhet të paraqesë kërkesën së bashku me dokumentacionin për rinovimin e licencës deri në datën 15.7.2008.
Në mungesë të shfaqjes së interesit, KKRT me vendimin nr.767, datë 30.1.2009, ka vendosur të bëjë paraprakisht të pavlefshme licencën nr. 037/FML për subjektin radiofonik privat vendor “Radio Prespa”, duke i lënë subjektit një afat prej 30 ditësh për të parashtruar pretendimet e tij lidhur me vendimin e mësipërm. Rezulton se subjekti nuk ka paraqitur asnjë pretendim dhe nuk ka depozituar dosje për rinovimin e licencës.
Licenca e subjektit radiofonik privat vendor “Radio Prespa” ka përfunduar në datën 10.9.2008.
PËR KËTO ARSYE,

Këshilli Kombëtar i Radios dhe Televizionit, në mbështetje të nenit 7, pika 21, nenit 25 dhe nenit 33 pika 1, të ligjit nr.8410, datë 30.9.1998 “Për radion dhe televizionin publik e privat në Republikën e Shqipërisë”, të ndryshuar, vendimit nr.738, datë 29.9.2008 të KKRT-së, 

VENDOSI:

1. Të bëjë të pavlefshme licencën me nr.037/FML, të subjektit radiofonik privat vendor “Radio Prespa”. 
2. Subjekti sipas pikës 1 të ndërpresë menjëherë transmetimin.
3. Kundër këtij vendimi mund të bëhet ankim në gjykatë në përputhje me Kodin e Procedurës Civile, kreu “Gjykimi i mosmarrëveshjeve administrative”.
Ky vendim hyn në fuqi menjëherë dhe botohet në Fletoren Zyrtare.

KRYETARE
Endira Bushati
